3. การประกอบธุรกิจของแต่ละสายผลิตภัณฑ์

3.1 ลักษณะผลิตภัณฑ์และบริการ

ผลิตภัณฑ์ของบริษัทฯ แบ่งออกเป็น 2 สายการผลิต

1.  สายการฉีดพลาสติก พ่นสี พิมพ์สี และประกอบชิ้นส่วนพลาสติกครบวงจร

  (Injection Molding, Spray Painting, Silk-Screen & Hot Stamping and Sub
  Assembly)

บริษัทฯ เป็นผู้ให้บริการผลิตชิ้นส่วนพลาสติกด้วยกระบวนการฉีดขึ้นรูปพลาสติก
ภายหลังจากการฉีดขึ้นรูปแล้ว ชิ้นส่วนพลาสติกบางชนิดจะผ่านไปสู่กระบวนการอื่น เช่น การพ่นสี
(Spray Painting) การพิมพ์สี (Silk-Screen & Hot Stamping)
รวมถึงการประกอบชิ้นส่วนพลาสติก (Sub-Assembly) โดยบริษัทฯ
แบ่งสายการผลิตชิ้นส่วนพลาสติกออกเป็น 3 กลุ่ม ดังนี้

กลุ่มที่ 1 ชิ้นส่วนพลาสติกสำหรับอุตสาหกรรมยานยนต์

ผลิตภัณฑ์ของบริษัทฯ ในกลุ่มนี้ เช่น ชิ้นส่วนพลาสติกที่ใช้ภายในห้องโดยสาร แผงหน้ากระจังต่าง ๆ
ฝาครอบล้อ ยางกันโคลน ฝาครอบเครื่องยนต์ ชุดแผงยึดหม้อน้ำ เป็นต้น

กลุ่มที่ 2 ชิ้นส่วนพลาสติกสำหรับอุตสาหกรรมเครื่องใช้ไฟฟ้า

ผลิตภัณฑ์ของบริษัทฯ ในกลุ่มนี้ เช่น ชิ้นส่วนภายนอกและภายในของ ตู้เย็นเครื่องปรับอากาศ
เครื่องซักผ้า เครื่องรับโทรทัศน์ และเครื่องเสียง เป็นต้น

กลุ่มที่ 3 ชิ้นส่วนพลาสติกสำหรับอุตสาหกรรมอื่น ๆ

ผลิตภัณฑ์ของบริษัทฯ
ในกลุ่มนี้จะเป็นชิ้นส่วนพลาสติกที่เป็นส่วนประกอบของบรรจุภัณฑ์สำหรับสินค้าอุปโภคบริโภค เช่น
ฝาครอบกระป๋องสี กระปุกสำลี เป็นต้น

บริษัทฯ
เน้นการควบคุมคุณภาพของสินค้าโดยจะทำการตรวจสอบและควบคุมคุณภาพของสินค้าทุกขั้นตอน
ตั้งแต่การตรวจสอบวัตถุดิบนำเข้า
การตรวจสอบในกระบวนการผลิตและการตรวจสอบในขั้นตอนสุดท้ายก่อนจัดส่งสินค้าให้ลูกค้า
รวมถึงการให้บริการของบริษัทฯ ที่มีความรวดเร็วและถูกต้องในการจัดส่ง
ซึ่งทำให้ลูกค้ามีความเชื่อมั่นและความพึงพอใจในคุณภาพของผลิตภัณฑ์ของบริษัทฯ สูงสุด

3.1.2. สายการออกแบบ ผลิต และ ซ่อมแซมแม่พิมพ์สำหรับการฉีดพลาสติก (Mold Design,
Making and Repairing)

ก) การออกแบบและผลิตแม่พิมพ์

บริษัทฯ เป็นผู้ให้บริการออกแบบ และผลิต แม่พิมพ์สำหรับการฉีดพลาสติก บริษัทฯ
มีทีมออกแบบแม่ผลิตแม่พิมพ์โดยผู้เชี่ยวชาญที่มีประสบการณ์ในการผลิตแม่พิมพ์มากกว่า 10 ปี
ประกอบกับบริษัทฯ ได้นำคอมพิวเตอร์มาใช้ในขั้นตอนการออกแบบ (CAD : Computer Aid
Design) และข้อมูลโครงแบบจะถูกส่งต่อมายังเครื่องผลิตแม่พิมพ์ที่ควบคุมด้วยคอมพิวเตอร์ (CAM :
Computer Aid Manufacturing) ซึ่งทำให้แม่พิมพ์ที่ผลิตออกมานั้นมีคุณภาพดี
มีความถูกต้องตามแบบที่ต้องการ นอกจากนี้บริษัทฯ
ได้มีการจัดส่งช่างผลิตแม่พิมพ์ไปอบรมความรู้ในการผลิตแม่พิมพ์ทั้งในประเทศและต่างประเทศ
เพื่อนำมาพัฒนาการผลิตแม่พิมพ์ของบริษัทฯ

ข) การซ่อมแซมแม่พิมพ์

นอกเหนือจากการให้บริการผลิตแม่พิมพ์แล้ว บริษัทฯ
ยังมีบริการซ่อมแซมแม่พิมพ์ที่ชำรุดที่เกิดจากการใช้งาน
ซึ่งการให้บริการในส่วนการซ่อมแซมแม่พิมพ์นี้จะเป็นการสร้างความเชื่อ มั่นในการบริการของบริษัทฯ
เนื่องจากหากแม่พิมพ์ของลูกค้าเกิดชำรุดจากการผลิต ทีมซ่อมแซมแม่พิมพ์ของบริษัทฯ
สามารถให้บริการซ่อมแซมได้ทันทีโดยไม่จำเป็นต้องนำส่งแม่พิมพ์ไปทำการซ่อมแซมนอกสถานที่ทำให้เสียเวลาในการผลิต
ดังนั้นลูกค้าของบริษัทฯ จึงมีความมั่นใจในบริการผลิตชิ้นส่วนพลาสติกของบริษัทฯ

ค) กระบวนการผลิตชิ้นส่วนพลาสติกของบริษัทฯ

บริษัทฯ มีขั้นตอนของกระบวนการผลิตชิ้นส่วนพลาสติก แสดงภาพผังกระบวนการต่อไปนี้

  [][][][][][][]

  การส่งเสริมการลงทุนจากสำนักงานคณะกรรมการส่งเสริมการลงทุน (BOI)

บริษัท ที.กรุงไทยอุตสาหกรรม จำกัด (มหาชน)
ได้รับการส่งเสริมการลงทุนจากสำนักงานคณะกรรมการส่งเสริมการลงทุน (BOI) ในเขต 3
(จังหวัดปราจีนบุรี) สำหรับโรงงานแห่งที่ 2 ซึ่งตั้งสถานประกอบการอยู่ในเขตอุตสาหกรรม
ซึ่งเริ่มรับรู้รายได้จากการประกอบกิจการในเดือนเมษายน 2547
โดยสรุปสาระสำคัญที่ได้รับการส่งเสริม ดังนี้

1.  ได้รับยกเว้นอากรขาเข้า สำหรับเครื่องจักรใหม่ที่ใช้ในกิจการ

2.  ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมรวมกันไม่เกินร้อยละ
    100 ของเงินลงทุน เป็นระยะเวลา 8 ปี นับจากวันที่เริ่มมีรายได้จาก การประกอบกิจการ

3.  ได้รับยกเว้นไม่ต้องนำเงินปันผลจากกิจการที่ได้รับการส่งเสริมไปรวมคำนวณ
    เพื่อเสียภาษีเงินได้ตลอดระยะเวลาที่ได้รับการส่งเสริมได้รับยกเว้นภาษีเงินได้นิติบุคคล

4.  ได้รับยกเว้นอากรขาเข้า สำหรับวัตถุดิบหรือวัสดุจำเป็น สำหรับส่วนที่ผลิต เพื่อการส่งออก
    เป็นระยะเวลา 5 ปี นับแต่วันนำเข้าครั้งแรก

3.2 การตลาดและภาวการณ์แข่งขัน

  3.2.1. การตลาด

  กลยุทธ์การตลาด

กลยุทธ์การตลาด

จากการดำเนินธุรกิจเป็นระยะเวลา 30 ปี ทำให้บริษัทฯ
ทราบถึงความต้องการของกลุ่มลูกค้าของบริษัทฯ ว่า
ลูกค้าส่วนใหญ่ไม่ได้มุ่งเน้นด้านราคาเพียงอย่างเดียว
แต่มุ่งเน้นด้านความน่าเชื่อถือและความไว้วางใจในคุณภาพของสินค้าและความสามารถในการให้บริการ
ดังนั้น บริษัทฯ จึงใช้กลยุทธ์การตลาดที่มุ่งเน้นในการตอบสนองตามความต้องการของลูกค้า
ทั้งในระยะสั้นและระยะยาว โดยกำหนดเป็นนโยบายของบริษัทฯ ไว้ดังนี้

Q (Quality) : คุณภาพของผลิตภัณฑ์ของบริษัทฯ
ต้องได้มาตรฐานและมีคุณภาพเป็นที่ยอมรับของลูกค้าและมีคุณภาพที่สามารถแข่งขันกับผู้ผลิตรายอื่นได้

C (Cost) : ต้นทุนการผลิตต่ำกว่าอุตสาหกรรม บริษัทฯ เน้นการควบคุมค่าใช้จ่ายในการผลิต
โดยการเพิ่มผลิตผลของการผลิตและลดปริมาณของเสียจากการผลิตให้ต่ำที่สุด

D (Delivery) : การจัดส่งสินค้าที่มีประสิทธิภาพสามารถจัดส่งสินค้าได้ตรงตามเวลาและใช้ระยะ
เวลาการส่งมอบสั้น โดยบริษัทฯ
มีการจัดตั้งหน่วยบริการจัดส่งที่สามารถจัดส่งสินค้าได้อย่างตรงเวลา

M (Management) : การบริหารงานอย่างมีประสิทธิภาพ
ที่การกำหนดนโยบายและกลยุทธ์การบริหารจากคณะกรรมการบริหารซึ่งเน้นการเพิ่มประสิทธิภาพในการบริหารงานและกำหนดแนว
ทางการตลาด โดยนำระบบมาตรฐานคุณภาพต่าง ๆ เข้ามาใช้ในการจัดการ เช่น QS 9000, ISO
9001 จนถึง ISO/ TS 16949 และ ISO 14000 รวมถึง TPM และ TPS เป็นต้น
เพื่อสร้างความพึงพอใจให้กับลูกค้า

E (Engineering) : ส่งเสริมและพัฒนาความสามารถทางวิศวกรรมของบริษัทฯ
ให้ทันสมัยและพัฒนาไปสู่การร่วมออกแบบผลิตภัณฑ์กับลูกค้า
เพื่อให้มีความสามารถในการบริการได้อย่างครบวงจร (One-Stop Service)

ลักษณะลูกค้าและกลุ่มลูกค้าเป้าหมายของบริษัทฯ

  บริษัทฯ แบ่งกลุ่มลูกค้าเป้าหมายของบริษัทฯ ออกเป็น 3 กลุ่ม ตามประเภทของผลิตภัณฑ์ ดังนี้

1. ลูกค้ากลุ่มอุตสาหกรรมยานยนต์ ลูกค้ากลุ่มนี้ ได้แก่ บริษัทฯ ผู้ผลิตรถยนต์ชั้นนำต่าง ๆ
รวมทั้งผู้ป้อนชิ้นส่วนยานยนต์ โดยมีสัดส่วนการจำหน่ายลูกค้ากลุ่มนี้ปี 2549 เท่ากับร้อยละ 60.45
ของรายได้รวม

2.ลูกค้ากลุ่มอุตสาหกรรมเครื่องใช้ไฟฟ้า ลูกค้ากลุ่มนี้ ได้แก่
ผู้ผลิตเครื่องใช้ไฟฟ้าสำหรับใช้ในสำนักงานและในครัวเรือนต่าง ๆโดยมีสัดส่วนการจำหน่ายปี 2549
เท่ากับร้อยละ 26.12 ของรายได้รวม

3.ลูกค้ากลุ่มอุตสาหกรรมอื่นๆ ลูกค้ากลุ่มนี้ ได้แก่ ผู้ผลิตสินค้าต่าง ๆ ที่ใช้พลาสติกเป็นส่วนประกอบ
การจำหน่าย ปี 2549 เท่ากับร้อยละ 5.85 ของรายได้รวม

การจำหน่ายและช่องทางการจำหน่าย

  บริษัทฯ จำหน่ายสินค้าของบริษัทฯ โดยตรงกับลูกค้า (End User)
  โดยไม่ผ่านตัวแทนจำหน่ายและเป็นการจำหน่ายทั้งหมดภายในประเทศ แต่สินค้าของบริษัทฯ
  บางส่วนจะถูกนำไปประกอบและจำหน่ายไปยังต่าง ประเทศ (Indirect Export)
  ในรูปแบบของสินค้าสำเร็จรูปและชิ้นส่วน ซึ่งลูกค้าของบริษัทฯ ส่วนใหญ่เป็นบริษัทฯ
  ของประเทศญี่ปุ่น ซึ่งโดยปรกติจะมีบริษัทฯ ในเครือเป็นผู้ผลิตหรือจัดหาสินค้าให้
  แต่จากประสบการณ์และผลงานที่ผ่านมาของบริษัทฯ ทำให้ผลิตภัณฑ์ชิ้นส่วนพลาสติกของบริษัทฯ
  เป็นที่ยอมรับของผู้ผลิตยานยนต์และผู้ผลิตเครื่องไฟฟ้าชั้นนำจากประเทศญี่ปุ่น เนื่องจากบริษัทฯ
  ได้เรียนรู้ระบบการทำงานของบริษัทฯ ญี่ปุ่นและนำมาพัฒนาผลิตภัณฑ์และการทำงานของบริษัทฯ
  ให้สามารถให้บริการได้เท่าเทียมกับบริษัทฯ ญี่ปุ่น ประกอบกับ บริษัทฯ
  มีการพัฒนาบุคลากรทุกระดับ รวมถึงมาตรฐานในการผลิตตลอดเวลา
  และมีการทำงานร่วมกันอย่างใกล้ชิดกับลูกค้า ทำให้ทราบถึงความต้องการของลูกค้าเป็นอย่างดี
  ซึ่งทำให้บริษัทฯ
  เป็นผู้ผลิตชิ้นส่วนพลาสติกยานยนต์และเครื่องใช้ไฟฟ้าสัญชาติไทยที่ได้การยอมรับในเรื่องผลิตภัณฑ์และบริการ
  และบริษัทฯ สามารถเข้าไปเสนอบริการให้แก่ผู้ผลิตรายอื่นของทั้งสองกลุ่มอุตสาหกรรมได้

3.3.2 ภาวะอุตสาหกรรมและการแข่งขัน

โครงสร้างอุตสาหกรรม

  ผลิตภัณฑ์ที่บริษัทฯ ผลิตและจำหน่ายให้กับลูกค้า เป็นชิ้นส่วนพลาสติก เพื่อการพาณิชย์
  ซึ่งเป็นธุรกิจอุตสาหกรรมสนับสนุน (Supporting Industry) ที่สำคัญ
  เนื่องจากชิ้นส่วนพลาสติกดังกล่าวจะนำไปประกอบเป็นสินค้าสำเร็จรูปและจัดจำหน่ายให้กับผู้บริโภคขั้นสุดท้าย
  (End Users)

  ปัจจุบันการผลิตชิ้นส่วนพลาสติกแบบการฉีดขึ้นรูป (Injection Molding) เพื่อการพาณิชย์
  เป็นอุตสาหกรรมการผลิตที่มีการเติบโตอย่างรวดเร็ว
  เนื่องจากชิ้นงานมีคุณสมบัติที่สามารถทนต่อแรงบิด แรงกระแทก น้ำหนักเบา
  ที่เป็นที่ต้องการของอุตสาหกรรม ยานยนต์
  อุตสาหกรรมเครื่องใช้ไฟฟ้าและอิเล็กทรอนิกส์ซึ่งอุตสาหกรรมการผลิตชิ้นส่วนพลาสติกแบบการฉีดขึ้นรูป
  ดังนั้นภาวะอุตสาหกรรมหลักที่มีความเกี่ยวข้องกับการประกอบธุรกิจของบริษัทฯ จะมีดังต่อไปนี้

อุตสาหกรรมยานยนต์ ( ข้อมูลจากสถาบันยานยนต์ )

การผลิตรถยนต์

ในปี 2549 (ม.ค. – ธ.ค.) มีปริมาณการผลิตรถยนต์ทั้งสิ้น 1,188,044 คัน โดยแบ่งเป็น
รถยนต์นั่ง จำนวน298, 819 คัน รถกระบะ 1 ตัน จำนวน 866,769 คัน
และรถยนต์เพื่อการพาณิชย์ (ไม่รวมรถกระบะ 1 ตัน) จำนวน 22,456 คัน
การผลิตรถยนต์รวมเมื่อเทียบกับช่วงเดียวกันของปี 2548 เพิ่มขึ้นร้อยละ 5.57
โดยประเภทรถยนต์ที่มีอัตราการผลิตเพิ่มขึ้นมากที่สุด คือ รถยนต์นั่ง มีอัตราการผลิตเพิ่มขึ้น ร้อยละ
7.64 รถกระบะ 1 ตัน มีอัตราการผลิตเพิ่มขึ้นร้อยละ 5.34 และ รถยนต์เพื่อการพาณิชย์อื่นๆ
(ไม่รวมรถกระบะ 1 ตัน) มีอัตราการผลิตลดลงร้อยละ 9.62

  -----------------------------------------------------------------------
  []

  -----------------------------------------------------------------------

การจำหน่ายรถยนต์ในประเทศ

ในปี 2549 (ม.ค. – ธ.ค.) มีปริมาณการจำหน่ายรถยนต์รวม 682,161 คัน
ซึ่งคิดเป็นอัตราการเติบโตลดลงร้อยละ 3.02 เมื่อเทียบกับช่วงเดียวกันของปี 2548 (ตารางที่ 2)
โดยยี่ห้อที่สามารถขายได้เป็นอันดับ 1 คือ โตโยต้า ขายได้จำนวน 289,108 คัน
มีส่วนแบ่งการครองตลาด ร้อยละ 42.38 อันดับ 2 ได้แก่ อีซูซุ มียอดขายทั้งสิ้น 179,079 คัน
มีส่วนแบ่งการครองตลาดร้อยละ 26.25 และอันดับ 3 ได้แก่ ฮอนด้ามียอดขาย 66,633 คัน
มีส่วนแบ่งการครองตลาดร้อยละ 9.77

ถ้าหากพิจารณาจากประเภทรถยนต์แล้ว ส่วนแบ่งการครองตลาดของประเภทรถยนต์ไทย รถกระบะ
1 ตัน (รวมรถยนต์นั่งอเนกประสงค์ (PPV) ยังคงครองส่วนแบ่งการครองตลาดได้มากที่สุด
โดยในปี 2549 ( ม.ค. - ธ.ค.) มีส่วนแบ่งการครองตลาด ร้อยละ 65.94 รองลงมาคือ
รถยนต์นั่ง ร้อยละ 28.11 และ รถยนต์เพื่อการพาณิชย์อื่น (ไม่รวมรถกระบะ 1 ตัน) ร้อยละ
5.95 ตามลำดับ

ตลาดรถยนต์นั่ง มียอดขายทั้งสิ้น 191,763 คัน มีอัตราการเติบโตเมื่อเทียบกับช่วงเดียวกันของปี
2548 (188,211 คัน) เพิ่มขึ้นร้อยละ 1.89

ตลาดรถกระบะ 1 ตัน ตลาดรถกระบะ 1 ตัน ซึ่งเป็นส่วนหนึ่งของรถยนต์เพื่อการพาณิชย์
และถือเป็นประเภทที่มีตลาดใหญ่ที่สุดของไทย มียอดขายทั้งสิ้น 449,796 คัน
ซึ่งมีอัตราการเติบโตเมื่อเทียบกับช่วงเดียวกันของปี 2548(469,657 คัน) ลดลงร้อยละ 4.23
(ทั้งนี้ยอดขายดังกล่าวได้รวมรถยนต์นั่งอเนกประสงค์ (PPV) จำนวน 26,401 คัน)

ตลาดรถเพื่อการพาณิชย์(ไม่รวมรถกระบะ 1 ตัน) ได้แก่รถบรรทุกขนาดต่างๆ
ประกอบด้วยรถบรรทุกน้อยกว่า 1 ตัน รถบรรทุก 1.5 ตัน รถบรรทุกขนาด 2-4 ตัน
รถบรรทุกขนาดใหญ่ และรถโดยสาร (VAN & BICRO BUS) มียอดขายจำนวน 36,907 คัน
เมื่อเทียบกับช่วงเดียวกันของปี 2548 (40,136) มีอัตราการเติบโตลดลงร้อยละ 8.11

[]การส่งออกรถยนต์

จากข้อมูลของผู้ผลิตและประกอบรถยนต์ มีการส่งออกรถยนต์ในปี 2549 (ม.ค. – ธ.ค.) จำนวน
538,966 คัน เพิ่มขึ้นจากช่วงเดียวกันของปี 2548 ร้อยละ 22.29
สำหรับมูลค่าการส่งออกรถยนต์ปี 2549 (ม.ค. – ธ.ค.) นี้ มีมูลค่าทั้งสิ้น 240,764.09 ล้านบาท
มีมูลค่าเพิ่มขึ้นจากช่วงเดียวกันของปี 2548 ร้อยละ 18.59 รถยนต์ประเภทที่มีการส่งออกมากที่สุด
ได้แก่ รถกระบะ รองลงมาคือ รถยนต์นั่ง

[]

สำหรับความเคลื่อนไหวของอุตสาหกรรมยานยนต์โลกแล้วทางสหรัฐอเมริกา โดยบริษัท วิชั่นนารี่
เวฮิเล แอลแอลซี ได้ประกาศยุติแผนความร่วมมือกับบริษัทเชอรี่ ออโตโมบิล
ซึ่งเป็นบริษัทผู้ผลิตรถยนต์จากจีน ในการเปิดตลาดรถยนต์จากจีนสู่ตลาดรถยนต์สหรัฐ
ซึ่งสาเหตุอาจเป็นเพราะทั้งสองฝ่ายไม่สามารถดำเนินตามแผนการที่วางไว้ได้ โดยนายบลิคลิน
เจ้าของ บริษัทวิชชั่นนารี่ ฯ วางแผนที่จะผลิตรถยนต์ที่มีสมรรถนะและคุณภาพสูงเท่ากับเลกซัส
แต่ราคาต่ำในระดับเดียวกับ เชฟโรเลต ซึ่งบริษัท เชอรี่ ฯ ยังไม่สามารถพัฒนารถยนต์ในระดับที่
วิชชั่นนารี่ ต้องการได้ (ที่มา : นสพ.ฐานเศรษฐกิจ ) ส่วนสำนักข่าวเอเอฟพีและรอยเตอร์
รายงานว่า โตโยต้า มอเตอร์ คอร์ป กำลังกลายเป็นผู้ผลิตรถยนต์อันดับหนึ่งของโลกในปี 2007
แซงหน้าเจเนอรัลมอเตอร์ส (จีเอ็ม ) ที่เป็นแชมป์อยู่ปัจจุบัน โดยในปี2007
โตโยต้ามีแผนเพิ่มการผลิตขึ้นอีก4% เป็น 9.2ล้านคัน ส่วน
จีเอ็มยังไม่ได้เปิดเผยตัวเลขคาดการณ์สำหรับปีหน้า แต่ในไตรมาสแรกของปี 2007
จีเอ็มคาดว่าจะผลิตลดลง0.6% จากช่วงเดียวกันของปี2006 มาอยู่ที่ 2.401 ล้านคัน
ซึ่งนักวิเคราะห์ ส่วนใหญ่ต่างเชื่อมั่นว่า โตโยต้า จะสามารถแซงหน้าจีเอ็มได้ เนื่องจาก
จีเอ็มอยู่ในช่วงปรับปรุงโครงสร้างใหญ่ โดยกำลังปิดโรงงานหลายแห่งและตัดลดพนักงาน 30,000
ตำแหน่งให้เสร็จก่อนถึงปี 2008 (ที่มา : นสพ.ผู้จัดการรายวัน ) ส่วนโฟล์คสวาเก้น ค่ายรถยนต์
จากประเทศเยอรมันนีกำลังอยู่ระหว่างการเจรจาทำข้อตกลงเป็นพันธมิตรกับค่ายรถยนต์หลายแห่งในเอเชียตะวันออกเฉียงใต้และอาจรวมถึงโปรตอนของมาเลเซีย
ในการหาพื้นที่สำหรับโรงงานประกอบชิ้นส่วนรถยนต์ในภูมิภาคนี้
เนื่องจากบริษัทมีตัวแทนในภูมิภาคนี้น้อยเกินไปและ เห็นว่ามีโอกาสดีในการทำธุรกิจในภูมิภาคนี้
และอยู่ระหว่างการกำหนดเรื่องการตรวจสอบและประเมินทรัพย์สิน
ซึ่งโฟล์คสวาเก้นมีแผนที่จะส่งออกรถยนต์โฟล์คสวาเก้นที่ผลิตในมาเลเซียไปยังตลาดญี่ปุ่น ภายในปี
ค.ศ. 2010 ( ที่มา: นสพ.กรุงเทพธุรกิจ และ นสพ.มติชน)
นอกจากนั้นแล้วบริษัทรถยนต์รายใหญ่จากอินเดียจับมือร่วมทุนกับกลุ่มบริษัทธนบุรีประกอบรถยนต์
ในสัดส่วน 70:30 ใช้เงินลงทุน ไม่ต่ำกว่า 1,000 ล้านบาท
โดยใช้ไทยเป็นฐานการผลิตและจำหน่ายรถปิกอัพยี่ห้อ “ ตาต้า “
ซึ่งชิ้นส่วนที่นำมาประกอบจะเป็นชิ้นส่วนที่ผลิตในประเทศ 60-70 % ส่วนที่เหลือจะนำเข้าจากอินเดีย
ภายใต้กรอบข้อตกลง เอฟทีเอ (FTA ) ระหว่างไทย – อินเดีย
นอกจากนี้ในอนาคตจะทำการส่งออกไปทั่วโลก
โดยในเบื้องต้นจะส่งออกไปยังประเทศที่ใช้พวงมาลัยขวาทั้งในภูมิภาคอาเซียนภายใต้ข้อตกลงอาฟต้า
(AFTA) และออสเตรเลียตามกรอบเอฟทีเอก่อน (ที่มา : นสพ.ผู้จัดการ) ส่วน ค่ายจีเอ็ม
เดินหน้าขยายลงทุนในไทยต่อเนื่อง ปี 2550 ตั้งเป้าผลิตรถยนต์ 1.4 แสนคัน
พร้อมลงนามความร่วมมือ 11 สถาบันการศึกษา ทุ่มงบ 55 ล้านบาท
ผุดโครงการศูนย์การศึกษาเทคโนโลยียานยนต์ ในประเทศไทย โดยใช้งบลงทุนกว่า 55 ล้านบาท
ว่า
โครงการดังกล่าวจะช่วยสร้างและพัฒนาความรู้ความสามารถในการพัฒนาบุคลากรด้านยายนต์ในระดับอาชีวะศึกษา
เพิ่มศักยภาพของอุตสาหกรรมยายนต์ไทย สำหรับการลงทุนแล้ว จีเอ็ม ตั้งเป้าจะเพิ่ม
ดีลเลอร์จำหน่ายรถยนต์และศูนย์บริการหลังการขายทั่วประเทศให้เพิ่มขึ้นเป็น 130
แห่งภายในปีนี้จากปีที่แล้วมี 103 ราย และมียอดการผลิตจะอยู่ที่ประมาณราว 140,000 คัน
เพิ่มขึ้นจากปีที่แล้วผลิตได้ 106,000 คัน
ซึ่งเป็นผลมาส่วนขยายกำลังการผลิตในโรงงานที่ระยองก่อสร้างเสร็จเรียบร้อยแล้วและเริ่มดำเนินการผลิตมาตั้งแต่ต้นปี2549
ที่ผ่านมา การลงทุนของจีเอ็มจะมีอย่างต่อเนื่อง

  อุตสาหกรรมเครื่องใช้ไฟฟ้า

ทางด้านของอุตสาหกรรมไฟฟ้ามีแนวโน้มว่าผู้ผลิตหลายรายจะย้ายฐานการผลิตเครื่องไฟฟ้าไปประเทศจีนที่มีค่า
แรงของคนถูกกว่าประเทศไทยและคนในประเทศจีนมีความสามารถในการพัฒนาฝีมือในการทำงานได้ดี
จะเห็นได้ว่ามีสินค้าเครื่องไฟฟ้ามาจากประเทศจีนนั้นมีเป็นจำนวนมากทั้งของที่มีคุณภาพและด้อยคุณภาพ
แต่อีกไม่นานไม่เกิน 5 ปีสินค้าของประเทศจีนน่าจะมีคุณภาพทัดเทียมกับของที่ผลิตได้ในประเทศไทย
ดังนั้นผู้ผลิตเครื่องไฟฟ้าหลายรายจึงมีความสนใจที่จะย้ายฐานการผลิตสินค้าของตนไปที่ประเทศจีน

ภาวะอุตสาหกรรมปี 2549

ภาวะการผลิตโดยรวมของเครื่องใช้ไฟฟ้าและอิเล็กทรอนิกส์ในปี 2549
มีการปรับตัวโดยดัชนีผลผลิตเพิ่มขึ้นร้อยละ 15 เมื่อเทียบกับปีก่อน
ซึ่งเป็นผลมาจากการปรับตัวเพิ่มขึ้นในสินค้าอิเล็กทรอนิกส์เป็นหลัก
ในขณะที่การผลิตเครื่องใช้ไฟฟ้ามีการปรับตัวลดลงเล็กน้อย ร้อยละ 4
จากผลิตภัณฑ์เครื่องปรับอากาศ และสินค้าเครื่องใช้ไฟฟ้าขนาดเล็ก เช่น หม้อหุงข้าว เป็นต้น

ขณะที่ ภาวะการผลิตสินค้าอิเล็กทรอนิกส์ปรับตัวเพิ่มขึ้นร้อยละ 22 เมื่อเทียบกับปี 2548
สินค้าอิเล็กทรอนิกส์ที่ทำให้ผลิตภัณฑ์อิเล็กทรอนิกส์โดยรวมปรับตัวเพิ่มขึ้นได้แก่ HDD และ Other IC
เพิ่มขึ้นร้อยละ 27 และ 33 ตามลำดับ

ภาวะการผลิตเครื่องใช้ไฟฟ้า

ภาวะการผลิตสินค้าเครื่องใช้ไฟฟ้าปรับตัวลดลงเล็กน้อย
โดยจากรายงานของสำนักงานเศรษฐกิจอุตสาหกรรมพบว่า ดัชนีผลผลิตลดลงร้อยละ 4
เนื่องจากตลาดในประเทศได้รับผลกระทบจากการทะลักเข้ามาของสินค้าจีน
ประกอบกับตลาดส่งออกอยู่ในภาวะค่อนข้างทรงตัว

เครื่องใช้ไฟฟ้าที่ปรับตัวลดลง ได้แก่ เครื่องใช้ไฟฟ้าขนาดเล็ก เช่น หม้อหุงข้าว
โดยปรับตัวลดลงร้อยละ 11 เนื่องจากผลกระทบจากสินค้าจีนเช่นกันที่นำเข้ามาขายในราคาถูกกว่า
โดยพิจารณาได้จากการนำเข้าหม้อหุงข้าวจากจีนเพิ่มขึ้นถึงร้อยละ 57
ส่งผลถึงการผลิตเพื่อขายในประเทศลดจำนวนลง นอกจากนี้สินค้าเครื่องรับโทรทัศน์ขนาดเล็กกว่า
20 นิ้ว มีการปรับตัวลดลงเช่นกัน โดยดัชนีผลผลิตลดลงถึงร้อยละ 27
เนื่องจากความนิยมเครื่องรับโทรทัศน์ขนาดใหญ่มากขึ้น ผนวกกับราคา TV ขนาดใหญ่ค่อนข้างต่ำ
และเทคโนโลยีที่เปลี่ยนแปลงไป

อย่างไรก็ตาม ภาวะการผลิตเครื่องใช้ไฟฟ้าที่ปรับตัวเพิ่มขึ้นในปี 2549 ได้แก่
เครื่องรับโทรทัศน์ขนาดใหญ่กว่า 20 นิ้ว และ ตู้เย็น ดัชนีผลผลิตปรับตัวเพิ่มขึ้นร้อยละ 13 และ 6
ตามลำดับ นอกจากนี้ ชิ้นส่วนคอมเพรสเซอร์ ค่อนข้างทรงตัว เพิ่มขึ้นเพียงเล็กน้อย ร้อยละ 1
เท่านั้นเป็นผลจากการชะลอตัวของกลุ่มเครื่องทำความเย็น
และอีกส่วนหนึ่งมีการนำเข้าคอมเพรสเซอร์จากจีนแทน โดยในปี 2549
มีการนำเข้าคอมเพรสเซอร์เพิ่มขึ้นถึงร้อยละ 64 เมื่อเทียบกับช่วงเดียวกันของปีก่อน

สำนักงานเศรษฐกิจอุตสาหกรรม (สศอ.)
เปิดเผยว่าภาวะการผลิตอุตสาหกรรมไฟฟ้าและอิเล็กทรอนิกส์ของเดือนธันวาคม 2549
ทรงตัวจากเดือนก่อน โดยดัชนีผลผลิตอยู่ที่ระดับ 264.15 ปรับเพิ่มขึ้นร้อยละ 19.84
เป็นผลจากการปรับตัวเพิ่มขึ้นของดัชนีผลผลิตอุตสาหกรรมอิเล็กทรอนิกส์ที่ปรับตัวเพิ่มขึ้นร้อยละ
28.26 โดยสินค้าอิเล็กทรอนิกส์ที่ปรับตัวเพิ่มขึ้นส่วนใหญ่ ได้แก่ HDD และ Other IC เป็นต้น

[]ที่มา : สำนักงานเศรษฐกิจอุตสาหกรรม

ภาวะการส่งออกเครื่องใช้ไฟฟ้า

การส่งออกเครื่องใช้ไฟฟ้าปรับตัวเพิ่มขึ้นเล็กน้อย ร้อยละ 3 เมื่อเทียบกับปีก่อน
เนื่องจากสินค้าหลักในกลุ่มเครื่องใช้ไฟฟ้าปรับตัวเพิ่มขึ้นเล็กน้อย ได้แก่
มูลค่าส่งออกเครื่องปรับอากาศ มีการปรับตัวเพิ่มขึ้นเล็กน้อย ร้อยละ 3
เนื่องจากการชะลอตัวของตลาดสหภาพยุโรปซึ่งเป็นตลาดหลักในการส่งออกสินค้าชนิดนี้โดยมีสัดส่วนประมาณร้อยละ
30 ของการส่งออกเครื่องปรับอากาศทั้งหมด
ซึ่งตลาดนี้เริ่มมีการบังคับกฎระเบียบว่าด้วยการจำกัดสารอันตรายในผลิตภัณฑ์ไฟฟ้าและอิเล็กทรอนิกส์
(RoHS) ในวันที่ 1 ก.ค. 49 ที่ผ่านมา ทำให้ผู้นำเข้ามีการชะลอคำสั่งซื้อ เพื่อระบายสินค้าที่อยู่ใน
สต๊อกออกไปก่อน
ส่งผลให้มูลค่าการส่งออกเครื่องปรับอากาศไทยไปในตลาดสหภาพยุโรปลดลงร้อยละ 1
เมื่อเทียบกับปีก่อน

ขณะที่ในปี 2549 เครื่องรับโทรทัศน์สี มีมูลค่าส่งออกปรับตัวเพิ่มขึ้นร้อยละ 14
เนื่องจากตลาดตะวันออกกลางมีการขยายตัวเพิ่มขึ้นถึงร้อยละ 30 จากกีฬาเอเชี่ยนเกมส์ช่วงปลายปี
อย่างไรก็ตาม อย่างไรก็ตาม สินค้าบางตัวก็มีการขยายตัวเพิ่มขึ้น ได้แก่ กล้องถ่าย TV,VDO
เพิ่มขึ้นร้อยละ 67 เนื่องจากการปรับตัวเพิ่มขึ้นในตลาดสหรัฐอเมริกาที่ปรับเพิ่มขึ้นมาก ถึง 117 %
นอกจากนี้ ตู้เย็นเป็นสินค้าที่ปรับตัวเพิ่มขึ้น ร้อยละ 15 จากการขยายตัวในตลาดสหภาพยุโรปถึง
ร้อยละ 33 และตะวันออกกลาง ร้อยละ 21

มูลค่าสินค้าไฟฟ้าและอิเล็กทรอนิกส์ที่มีการส่งออกสูงสุด 5 อันดับแรกของไทย ปี 2549

  ----------------------------------------------------------------------------------
                                                          มูลค่าส่งออก   การเปลี่ยนแปลง
  ------------- ----------------------------------------- ----------- --------------
                รายการสินค้า                                2549        เทียบกับ 2548

                                                          (ล้านบาท)    (ร้อยละ)

  เครื่องใช้ไฟฟ้า                                                         

   1.           เครื่องรับโทรทัศน์สี                            67,632      14

   2.           ตู้เย็น ใช้ตามบ้านเรือน                         28,574      15

   3.           เครื่องปรับอากาศสำหรับที่พักอาศัย โรงงาน          81,785      3

   4.           สายไฟ ชุดสายไฟ                             27,291      28

   5.           เครื่องอุปกรณ์ไฟฟ้า สำหรับตัดต่อป้องกันวงจรไฟฟ้า     50,826      -3

                รวมเครื่องไฟฟ้า                              561,514     3
  ----------------------------------------------------------------------------------

หมายเหตุ มูลค่าส่งออกได้จากตัวเลขจริงในเดือนม.ค.-พ.ย.49
และตัวเลขคาดการณ์ในเดือนธ.ค.49

ที่มา: สถาบันไฟฟ้าและอิเล็กทรอนิกส์

สินค้าเครื่องใช้ไฟฟ้าและอิเล็กทรอนิกส์หลักที่มีมูลค่าการส่งออกมากเป็นอันดับต้นๆ ในเดือน ธ.ค.
2549

หน่วย : ล้านบาท

+------------------------+------------+---------------+---------------+
| เครื่องใช้ไฟฟ้า/อิเล็กทรอนิกส์ | มูลค่า       | CPM           | CPY           |
+------------------------+------------+---------------+---------------+
|   อุปกรณ์คอมพิวเตอร์       | 47,044     | -10           | 3             |
+------------------------+------------+---------------+---------------+
|   IC                   | 22,210     | -3            | -6            |
+------------------------+------------+---------------+---------------+
|   เครื่องปรับอากาศ        | 5,511      | 2             | -1            |
+------------------------+------------+---------------+---------------+
| อุปกรณ์ตัดต่อป้องกันวงจรไฟฟ้า | 4,402      | 1             | 0             |
+------------------------+------------+---------------+---------------+
| รวมเครื่องใช้ไฟฟ้า         | 125,279    | -8            | -2            |
|                        |            |               |               |
|   และอิเล็กทรอนิกส์        |            |               |               |
+------------------------+------------+---------------+---------------+

ที่มา : สำนักงานเศรษฐกิจอุตสาหกรรม

แนวโน้มภาวะอุตสาหกรรมปี 2550

แนวโน้มภาวะการผลิต

ภาวะการผลิตอุตสาหกรรมไฟฟ้าและอิเล็กทรอนิกส์ในปี 2550 มีแนวโน้มปรับตัวเพิ่มขึ้นร้อยละ 10
โดยมีอุตสาหกรรมอิเล็กทรอนิกส์เป็นแรงขับเคลื่อนที่สำคัญโดยเฉพาะภาคการส่งออกทำให้อาจมีการเพิ่มกำลังการผลิตในชิ้นส่วนหลักที่มีการส่งออกมากขึ้น
เช่น HDD และ IC เป็นต้น ขณะที่อุตสาหกรรมเครื่องใช้ไฟฟ้าคาดว่าจะปรับตัวลดลงเล็กน้อย

แนวโน้มภาวะการผลิตอุตสาหกรรมเครื่องใช้ไฟฟ้า ประมาณการว่าจะปรับตัวลดลง จากปี 2549
ประมาณร้อยละ 4-5 เนื่องจากปัจจัยที่มีผลกระทบต่างๆ เช่น ปัจจัยทางด้านต้นทุนวัตถุดิบ แรงงาน
และผลกระทบจากสินค้าราคาถูกจากตลาดคู่แข่งอย่างจีน เป็นต้น

- สินค้าที่คาดว่าจะมีแนวโน้มขยายตัวจากปี 2549 ได้แก่ เครื่องปรับอากาศ
โดยประมาณการว่าในปี 2550 จะมีการผลิตเพิ่มขึ้นประมาณ ร้อยละ 4-5
เนื่องจากสินค้าเครื่องปรับอากาศที่ส่งออกยังตลาดอียูเป็นส่วนใหญ่มีคำสั่งซื้อกลับเข้ามาหลังการบังคับใช้กฎระเบียบ
EU

- ส่วนเครื่องรับโทรทัศน์ในปี 2550 ประมาณการว่าค่อนข้างทรงตัว
เนื่องจากประสบกับปัญหาการแข่งขันที่รุนแรงมากขึ้น
ประกอบกับราคาที่คาดว่าจะมีการปรับตัวลดลงมาอีกในปีนี้

- ขณะที่ ภาวะการผลิตเครื่องใช้ไฟฟ้าขนาดเล็ก เช่น หม้อหุงข้าว กระติกน้ำร้อน เป็นต้น
ประมาณการว่าจะลดลงเล็กน้อย ร้อยละ 2-3
เนื่องจากปัจจุบันเครื่องใช้ไฟฟ้าขนาดเล็กจากจีนซึ่งมีราคาถูกกว่ามากเข้ามาจำหน่ายมากขึ้น

แนวโน้มภาวะการณ์ส่งออก

ภาคการส่งออกของสินค้าเครื่องใช้ไฟฟ้าและอิเล็กทรอนิกส์ มีการส่งออกเพิ่มขึ้นประมาณร้อยละ 10
ขึ้นอยู่กับแรงหนุนจากเศรษฐกิจของประเทศคู่ค้าเป็นสำคัญ เช่น สหรัฐอเมริกา ญี่ปุ่น
และประเทศคู่แข่งอย่างจีนด้วย

แนวโน้มการส่งออกสินค้าเครื่องใช้ไฟฟ้าปี 2550 โดยรวมค่อนข้างทรงตัว เพิ่มขึ้นเล็กน้อย
ประมาณการว่าการส่งออกเครื่องใช้ไฟฟ้าจะปรับตัวเพิ่มขึ้นร้อยละ 6 เมื่อเทียบกับปี 2549
เนื่องจากมีคำสั่งซื้อกลับเข้ามาบ้างจากตลาดส่งออกหลักของไทย เช่น ตลาดสหรัฐอเมริกา
ซึ่งจะปรับเพิ่มขึ้นร้อยละ 6 เมื่อเทียบกับปี 2549
จากผลิตภัณฑ์เครื่องรับโทรทัศน์ที่ไทยสามารถปรับตัวเพื่อรองรับการเปลี่ยนแปลงเทคโนโลยีได้
โดยประมาณการว่าจะเพิ่มขึ้นร้อยละ 11

ขณะที่ในตลาดสหภาพยุโรป จะเพิ่มขึ้นร้อยละ 3-4 เมื่อเทียบกับปีก่อน
จากสินค้ากลุ่มเครื่องปรับอากาศและส่วนประกอบจะเพิ่มขึ้นประมาณร้อยละ 10-11
เมื่อเทียบกับปีก่อน

ปัจจัยท้าทายสำหรับอุตสาหกรรมไฟฟ้าและอิเล็กทรอนิกส์

อุตสาหกรรมไฟฟ้าและอิเล็กทรอนิกส์เป็นอุตสาหกรรมที่อาจจะได้รับผลกระทบจากปัจจัยต่างๆ
หลายด้าน ได้แก่ ปัจจัยพื้นฐานด้านการผลิต เช่น ราคาวัตถุดิบที่มีแนวโน้มสูงขึ้น
แรงงานที่ขาดแคลนระดับปฏิบัติการ เนื่องจากการเคลื่อนย้ายของแรงงานไปยังอุตสาหกรรมอื่นๆ
รวมไปถึงผลกระทบจากมาตรการต่างๆของประเทศผู้นำเข้าที่อาจเป็นอุปสรรคทางการค้ามากขึ้น
เช่น มาตรฐานสินค้า และมาตรการด้านสิ่งแวดล้อมต่างๆของประเทศผู้นำเข้า เช่น
กฎระเบียบด้านสิ่งแวดล้อมของสหภาพยุโรป ญี่ปุ่น และสหรัฐอเมริกา เป็นต้น

ดังนั้นจำเป็นที่หน่วยงานต่างๆ
ทั้งภาครัฐและเอกชนต้องมีการเตรียมความพร้อมและมีมาตรการเพื่อรับมือกับปัจจัยเสี่ยงต่างๆดังกล่าวเพื่อให้อุตสาหกรรมไทยสามารถพัฒนาและแข่งขันได้อย่างยั่งยืน
โดยภาครัฐต้องมีมาตรการปกป้องสินค้านำเข้าด้อยคุณภาพที่กำลังเป็นปัญหาในขณะนี้
ในขณะที่ภาคเอกชนและผู้ประกอบการต้องพัฒนาและรักษาระดับคุณภาพและมาตรฐานของสินค้า
เป็นต้น

นอกจากนี้อุตสาหกรรมไฟฟ้าและอิเล็กทรอนิกส์ไทยในปี 2550
ยังต้องเผชิญกับความไม่แน่นอนจากปัจจัยเศรษฐกิจภายนอกต่างๆ
ที่อาจส่งผลกระทบกับภาคการผลิตและส่งออกได้ เช่น ราคาน้ำมัน ปัญหาความเชื่อมั่น
การแข็งค่าของอัตราแลกเปลี่ยน เป็นต้น

  อุตสาหกรรมแม่พิมพ์

สภาวะของอุตสาหกรรมแม่พิมพ์โลกนั้นจะมีแนวโน้มการเจริญเติบโตอย่างต่อเนื่องเพื่อตอบสนองต่อการขยายตัวของอุตสาหกรรมต่อเนื่องที่ใช้แม่พิมพ์ในกระบวนการผลิต
ภูมิภาคที่ได้รับการคาดหมายว่าจะมีการเจริญเติบโตของแม่พิมพ์สูงสุด คือ ภูมิภาคเอเชีย
โดยเฉพาะประเทศจีน อินเดีย รวมถึงประเทศอุตสาหกรรมใหม่ เช่น ไทย เป็นต้น
การแข่งขันของอุตสาหกรรมจะเน้นที่คุณภาพ ระยะเวลาส่งมอบแม่พิมพ์ และการลดราคาแม่พิมพ์
โดยเฉพาะการผลิตแม่พิมพ์ที่มีความเที่ยงตรงสูง
เทคโนโลยีที่เข้ามามีบทบาทในอุตสาหกรรมแม่พิมพ์จะเป็นเทคโนโลยีทางด้านคอมพิวเตอร์ช่วยงานออกแบบและผลิต
เช่น ซอฟต์แวร์ CAD/CAM/CAE
ขณะเดียวกันเครื่องจักรที่มีสมรรถนะและความเที่ยงตรงในการทำงานสูง เช่น เครื่อง High
Speed Machining จะเข้ามามีบทบาทมากขึ้นในกระบวนการผลิตแม่พิมพ์มากขึ้น

ระดับขีดความสามารถในการผลิตแม่พิมพ์ของไทยนั้น
แม่พิมพ์ที่ผลิตได้เป็นแม่พิมพ์ที่ไม่ต้องการความเที่ยงตรงสูงและสลับซับซ้อน ได้แก่
แม่พิมพ์เพื่อการผลิตชิ้นส่วนยานยนต์ ชิ้นส่วนเครื่องใช้ไฟฟ้า และผลิตภัณฑ์ทั่วไป
แต่ในการผลิตแม่พิมพ์เพื่อสนับสนุนอุตสาหกรรมการผลิตที่ต้องการใช้แม่พิมพ์ที่มีความซับซ้อนและความเที่ยงตรงสูง
เช่น การผลิตชิ้นส่วนอิเล็กทรอนิกส์และงานความเที่ยงตรงสูง
ผู้ประกอบการในประเทศยังขาดขีดความสามารถในการผลิตแม่พิมพ์เหล่านี้

ทางสสว.ได้มีการคาดการณ์อุตสาหกรรมSMEsที่มีขยายตัวที่โดดเด่นในปี 2550 ประกอบด้วย
ธุรกิจแม่พิมพ์ มีการขยายตัวประมาณ 60% มีมูลค่าประมาณ 5 พันล้านบาท
ธุรกิจยานยนต์มีการขยายตัวประมาณ 27%

ในภาพรวมทางเศรษฐกิจ
โอกาสการขยายตัวทางธุรกิจของอุตสาหกรรมผู้ผลิตชิ้นส่วนพลาสติกยังมีแนวโน้มที่ดีในด้านอุตสาหกรรมผลิตชิ้นส่วนพลาสติกสำหรับอุตสาหกรรมรถยนต์
ดังนั้นในปี 2549 น่าจะเป็นปีที่ดีสำหรับอุตสาหกรรมรถยนต์และอุตสาหกรรมที่เกี่ยวข้องอย่าง TKT
ที่จะดำเนินธุรกิจในอุตสาหกรรมนี้อย่างมั่นคงต่อไป

ภาพรวมเศรษฐกิจ

ดัชนีผลผลิตอุตสาหกรรมในเดือนธันวาคม 2549 มีค่า 165.82 ลดลงจากเดือนพฤศจิกายน 2549
(167.46) ร้อยละ 1.0 แต่เพิ่มขึ้นจากเดือนเดียวกันของปีก่อน (158.51) ร้อยละ 4.6

-   อุตสาหกรรมหลักที่ส่งผลให้ดัชนีผลผลิตอุตสาหกรรมลดลงจากเดือนพฤศจิกายน 2549 ได้แก่
    อุตสาหกรรมการผลิตยานยนต์
    อุตสาหกรรมการแปรรูปและการถนอมสัตว์น้ำและผลิตภัณฑ์จากสัตว์น้ำ อุตสาหกรรมการผลิตอื่นๆ
    ซึ่งมิได้จัดประเภทไว้ในที่อื่น อุตสาหกรรมการผลิตเครื่องรับโทรทัศน์และวิทยุ
    และสินค้าที่เกี่ยวข้อง อุตสาหกรรมการผลิตเหล็กและผลิตภัณฑ์เหล็กกล้าขั้นมูลฐาน เป็นต้น

-   อุตสาหกรรมหลักที่ส่งผลให้ดัชนีผลผลิตอุตสาหกรรมเพิ่มขึ้นจากเดือนเดียวกันของ ปีก่อน ได้แก่
    อุตสาหกรรมการผลิตเครื่องจักรสำนักงาน เครื่องทำบัญชีและเครื่องคำนวณ
    อุตสาหกรรมการผลิตน้ำตาล อุตสาหกรรมการผลิตเม็ดพลาสติก
    อุตสาหกรรมการผลิตผลิตภัณฑ์ยางอื่นๆ อุตสาหกรรมการผลิตมอลต์ลิกเคอและมอลต์ เป็นต้น

-   อัตราการใช้กำลังการผลิตในเดือนธันวาคม 2549 มีค่า 64.55 ลดลงจากเดือนพฤศจิกายน
    2549 (66.71) และลดลงจากเดือนเดียวกันของปีก่อน (66.42)

-   อุตสาหกรรมหลักที่ส่งผลให้อัตราการใช้กำลังการผลิตลดลงจากเดือนพฤศจิกายน 2549 ได้แก่
    อุตสาหกรรมการผลิตยานยนต์
    อุตสาหกรรมการแปรรูปและการถนอมสัตว์น้ำและผลิตภัณฑ์จากสัตว์น้ำ
    อุตสาหกรรมการผลิตเครื่องรับโทรทัศน์และวิทยุ และสินค้าที่เกี่ยวข้อง
    อุตสาหกรรมการจัดเตรียมและการปั่นเส้นใยสิ่งทอรวมถึงการทอสิ่งทอ
    อุตสาหกรรมการผลิตเครื่องจักรสำนักงาน เครื่องทำบัญชีและเครื่องคำนวณ เป็นต้น

-   อุตสาหกรรมหลักที่ส่งผลให้อัตราการใช้กำลังการผลิตลดลงจากเดือนเดียวกันของปีก่อน ได้แก่
    อุตสาหกรรมการผลิตยานยนต์
    อุตสาหกรรมการจัดเตรียมและการปั่นเส้นใยสิ่งทอรวมถึงการทอสิ่งทอ
    อุตสาหกรรมการผลิตเครื่องรับโทรทัศน์และวิทยุ
    และสินค้าที่เกี่ยวข้องอุตสาหกรรมการผลิตผลิตภัณฑ์ที่ได้จากการกลั่นน้ำมันปิโตรเลียม
    อุตสาหกรรมการ แปรรูปและการถนอมสัตว์น้ำและผลิตภัณฑ์จากสัตว์น้ำ เป็นต้น

ภาวะการลงทุนของสำนักงานคณะกรรมการส่งเสริมการลงทุน (สกท.)

ในเดือนธันวาคม 2549 เมื่อเปรียบเทียบกับเดือนพฤศจิกายน 2549
มีจำนวนโครงการที่ได้รับการอนุมัติการส่งเสริมการลงทุนจาก สกท. ทั้งสิ้น 168 โครงการ
มากกว่าเดือนพฤศจิกายน 2549 ที่มีจำนวน 81 โครงการ ร้อยละ 107.40 และมีเงินลงทุน
67,700 ล้านบาท มากกว่าเดือนพฤศจิกายน 2549 ที่มีเงินลงทุน 32,900 ล้านบาทคิดเป็นร้อยละ
105.78

- ภาวะการลงทุนของสำนักงานคณะกรรมการส่งเสริมการลงทุน (สกท.) ในเดือนธันวาคม 2549
เมื่อเปรียบเทียบกับเดือนเดียวกันของปีก่อน
มีจำนวนโครงการที่ได้รับการอนุมัติการส่งเสริมการลงทุนจาก สกท.มากกว่าเดือนธันวาคม 2548
ที่มีจำนวน 115 โครงการ ร้อยละ 46.09 และมีเงินลงทุนมากกว่าเดือนธันวาคม 2548
ที่มีเงินลงทุน 32,900 ล้านบาทคิดเป็นร้อยละ 105.78

  - การกระจายหุ้นของโครงการที่ได้รับการอนุมัติให้การส่งเสริมในช่วงเดือน ม.ค.-ธ.ค.2549

  ------------------------------ ----------------- -----------------------
  การร่วมทุน                       จำนวน(โครงการ)    มูลค่าเงินลงทุน(ล้านบาท)

  1.โครงการคนไทย 100%            436               91,200

  2.โครงการต่างชาติ 100%           404               124,300

  3.โครงการร่วมทุนไทยและต่างชาติ     380               158,100
  ------------------------------ ----------------- -----------------------

- ประเภทกิจการที่ได้รับการอนุมัติการส่งเสริมการลงทุนมากที่สุดในช่วงเดือน ม.ค.-ธ.ค.2549
คือ หมวดเคมี กระดาษ และพลาสติกมีมูลค่าเงินลงทุนรวม 145,200 ล้านบาท รองลงมา คือ
หมวดอิเล็กทรอนิกส์ และเครื่องไฟฟ้า มีมูลค่าเงินลงทุนรวม 61,900 ล้านบาท

ทั้งนี้ เมื่อพิจารณาปัจจัยที่ส่งผลกระทบต่อการประกอบการอุตสาหกรรมในเดือนธันวาคม 2549 พบว่า
ปัจจัยที่ส่งผลกระทบทางลบยังคงเป็นปัจจัยที่ต่อเนื่องจากเดือนพฤศจิกายน 2549
แต่มีหลายปัจจัยที่ต้องเฝ้าระวังเป็นพิเศษ ได้แก่ ราคาสาธารณูปโภค อัตราดอกเบี้ยเงินกู้
การเมืองในประเทศ และราคาเชื้อเพลิง ในขณะที่ผลกระทบจาก FTA โดยรวม
ผู้ประกอบการอุตสาหกรรมส่วนใหญ่เห็นว่าไม่ส่งผลกระทบ

       สำหรับแนวโน้มความเชื่อมั่นของผู้ประกอบการต่อปัจจัยที่ส่งผลกระทบดังกล่าว
ผู้ประกอบการ อุตสาหกรรมคงต้องระวังปัจจัยเสี่ยงหลาย ๆ ปัจจัยที่ยังไม่คลี่คลาด ได้แก่
ความเสี่ยงจากอัตราแลกเปลี่ยน ความเสี่ยงจากราคาเชื้อเพลิง ความเสี่ยงจากราคาสาธารณูปโภค
และความเสี่ยงจากการชะลอตัวของเศรษฐกิจโลกที่ยังมีอยู่

ด้านข้อเสนอแนะของผู้ประกอบการต่อภาครัฐ พบว่า ผู้ประกอบการส่วนใหญ่เห็นสอดคล้องกันว่า
ต้องการให้ภาครัฐสร้างความชัดเจนในนโยบายรวมทั้งเรื่องสร้างความเชื่อมั่น
และสร้างเสถียรภาพของค่าเงินบาท พร้อมทั้งให้การสนับสนุนผู้ประกอบการ เอสเอ็มอี
อย่างต่อเนื่อง
รวมทั้งแก้ไขปัญหาสินค้าราคาถูกจากประเทศจีนที่เข้ามาแย่งส่วนแบ่งตลาดของผู้ประกอบการในประเทศ

ในภาพรวมทางเศรษฐกิจแล้ว
โอกาสการขยายตัวทางธุรกิจของอุตสาหกรรมผู้ผลิตชิ้นส่วนพลาสติกยังมีแนวโน้มที่เริ่มลดลงในด้านอุตสาหกรรมผลิตชิ้นส่วนพลาสติกสำหรับอุตสาหกรรมรถยนต์
แต่ภาวะขยายฐานการผลิตมายังประเทศไทยมีแนวโน้มที่ดี ดังนั้นในปี 2550
น่าจะเป็นปีที่ดีสำหรับอุตสาหกรรมรถยนต์และอุตสาหกรรมที่เกี่ยวข้องโดยเฉพาะอุตสาหกรรมแม่พิมพ์
โดยบริษัทจะต้องพยายามรักษาฐานลูกค้าเดิมและเพิ่มการแข่งขันเพื่อได้ส่วนแบ่งของลูกค้าที่เข้ามาขยายฐานในประเทศไทย
และ TKTก็จะยังคงมุ่งมั่นที่จะดำเนินธุรกิจในอุตสาหกรรมนี้อย่างมั่นคงต่อไป

  ภาวะการแข่งขัน

บริษัทฯ ผู้ผลิตชิ้นส่วนพลาสติกในประเทศมีอยู่เป็นจำนวนมากแต่ส่วนใหญ่เป็นผู้ประกอบการขนาดเล็ก
ที่มีความชำนาญเฉพาะด้านในการผลิตแต่ละผลิตภัณฑ์ เช่น ผู้ผลิตชิ้นส่วนพลาสติกสำหรับครัวเรือน
ผู้ผลิตชิ้น ส่วนยานยนต์และเครื่องไฟฟ้า โดยจะแบ่งกลุ่มตามคุณภาพของสินค้าที่ผลิตซึ่งสินค้าที่บริษัทฯ
ผลิตเป็นสินค้าในกลุ่มที่ต้องใช้ความชำนาญในการผลิตและต้องมีการควบคุมคุณภาพที่ดี
รวมทั้งเทคโนโลยีในการผลิตและการจัดส่งสินค้าที่ตรงต่อเวลา ซึ่งผู้ผลิตที่อยู่ในกลุ่มนี้
มีจำนวนประมาณ 20 ราย ซึ่งส่วนมากเป็นบริษัทฯ
ต่างประเทศโดยเฉพาะประเทศญี่ปุ่นและประเทศไต้หวัน
ดังนั้นการแข่งขันในธุรกิจจึงไม่รุนแรงแต่จะมีการแข่งขันในด้านคุณภาพของสินค้าและความน่าเชื่อถือเป็นหลัก
โดยแต่ละบริษัทฯ จะมีฐานของลูกค้าของตัวเอง
ทำให้ยากต่อการเข้ามาประกอบธุรกิจของผู้ประกอบการรายใหม่

สำหรับกลยุทธ์ในปี 2550 ในส่วนของการผลิตชิ้นส่วนยานยนต์ บริษัทฯ
ใช้นโยบายที่จะพยายามพัฒนาการให้บริการ เพื่อรักษาฐานลูกค้าของบริษัทฯ และขยายฐานลูกค้าใหม่
โดยการพัฒนาด้านการออกแบบผลิตภัณฑ์ และ ใช้กลยุทธ์ One Stop Service
เพื่อสร้างความแตกต่างจากผู้ประกอบการรายอื่นที่รับจ้างฉีดชิ้นส่วนพลาสติกเพียงอย่างเดียว
โดยบริษัทฯ มีทีมออกแบบและผลิตแม่พิมพ์ที่สามารถให้บริการลูกค้าให้ได้รับความคล่องตัว
เพียงลูกค้านำแบบร่างผลิตภัณฑ์ (Drawing) มาให้ บริษัทฯ
สามารถที่จะออกแบบและผลิตแม่พิมพ์เพื่อผลิตชิ้นงานพลาสติกตามความต้องการของลูกค้าได้
ในขณะที่ผู้ผลิตชิ้นส่วนพลาสติกรายอื่นต้องรับแม่พิมพ์จากลูกค้าหรือจ้างบริษัทฯ
ผู้ผลิตแม่พิมพ์อื่นเป็นผู้ผลิต ทั้งนี้บริษัทเริ่มให้ความสำคัญกับอุตสาหกรรมการผลิตแม่พิมพ์
โดยการร่วมมือกับบริษัทซินเซ พรีซิชั่น เอเชีย จำกัด ในการลงนามความร่วมมือ
ทางเทคโนโลยีการผลิตแม่พิมพ์
อันจะทำให้บริษัทมีความรู้ความสามารถผลิตแม่พิมพ์อยู่ในระดับที่เท่าเทียมกับบริษัทจากต่างชาติ
นอกจากนั้น บริษัทยังมีบริการที่รวมถึงการนำชิ้นงานมาพ่นสี เคลือบสี พิมพ์ลาย
ตลอดจนถึงกระบวนการประกอบชิ้นงานต่าง ๆ เข้าด้วยกันตามความต้องการของลูกค้า
ในส่วนการผลิตชิ้นส่วนไฟฟ้า และครัวเรือน บริษัทอาจปรับลดอัตราส่วนการผลิตลงในฐานลูกค้าเดิม
แต่มุ่งเน้นหาลูกค้ารายใหม่และเน้นทางด้านชิ้นส่วนพลาสติกสำหรับอิเลคโทรนิคเพิ่มขึ้นเพราะแนวโน้มความต้องมีมากขึ้นเรื่อยๆ
ซึ่งจะเป็นปีที่ต้องใช้ความพยายาม
อย่างมากหากภาวการณ์เศรษฐกิจและปัญหาการก่อการร้ายภาคใต้ยังไม่สามารถแก้ไขได้

นอกจากการเน้นความสำคัญของคุณภาพของสินค้าแล้วบริษัทฯ
ยังให้ความสำคัญกับการจัดส่งสินค้าให้ตรงต่อเวลา
และเป็นการลดต้นทุนในการจัดเก็บสินค้าให้แก่ลูกค้าด้วย โดยลูกค้าของบริษัทฯ
จะส่งคำสั่งซื้อสินค้าและตารางการจัดส่งสินค้ามาให้บริษัทฯ ทางบริษัทฯ
จะดำเนินการส่งสินค้าให้ตรงตามเวลากับสายการผลิตของลูกค้าเพื่อลดภาระการจัดเก็บสินค้า
จากความพยายามในการพัฒนาคุณภาพและการบริการ ส่งผลให้บริษัทฯ
สามารถที่จะแข่งขันกับผู้ผลิตจากต่างประเทศได้และปัจจุบันบริษัทฯ
สามารถควบคุมอัตราการสูญเสียจากการผลิตให้ใกล้เคียงกับระดับมาตรฐานของผู้ผลิตชิ้นส่วนพลาสติกชั้นนำ

3.3 การจัดหาผลิตภัณฑ์หรือบริการ

3.3.1 รายละเอียดของโรงงาน ปัจจุบันบริษัทฯ มีโรงงานที่ใช้ดำเนินการจำนวน 3 แห่ง

ดังรายละเอียดต่อไปนี้

โรงงานที่ 1 : ตั้งอยู่เลขที่ 59, 59/2 หมู่ที่ 6 ถนนกิ่งแก้ว ตำบลราชาเทวะ อำเภอบางพลี
จังหวัดสมุทร ปราการ บนเนื้อที่ 9 ไร่ เป็นอาคารโรงงานพื้นที่ใช้สอย 9,200 ตารางเมตร
ประกอบด้วยแผนกการตลาด แผนกวิศวกรรม แผนกการผลิต โดยมีกำลังการผลิตเต็มที่ 3,600
ตัน/ปี

โรงงานที่ 2 : ตั้งอยู่เลขที่ 517 หมู่ที่ 9 ตำบลหนองกี่ อำเภอกบินทร์บุรี จังหวัดปราจีนบุรี
บนเนื้อที่ 13 ไร่ สำหรับการเพิ่มกำลังการผลิตเพื่อตอบสนองความต้องการของลูกค้า
เริ่มดำเนินงานได้ในเดือนกุมภาพันธ์ 2547 โดยมีกำลังการผลิตเต็มที่ 4,200 ตัน/ปี

โรงงานที่ 3 : ตั้งอยู่เลขที่ 28/4 หมู่ที่ 1 ถนนสุวินทวงศ์ ตำบลคลองอุดมชลจร
อำเภอเมืองจังหวัดฉะเชิงเทรา เป็นโรงงานผลิตแม่พิมพ์
ที่สามารถผลิตแม่พิมพ์ใช้กับเครื่องฉีดตั้งแต่ขนาด 30 - 1,300 ตัน

นโยบายการผลิตที่สำคัญ คือ เน้นการผลิตสินค้าที่มีคุณภาพดี
ตรงกับความต้องการของลูกค้าและสามารถส่งสินค้าได้ตรงตามระยะเวลาที่กำหนด
ทั้งนี้เพื่อให้ลูกค้ามีความเชื่อมั่นและเกิดความพึงพอใจ ในผลิตภัณฑ์ของบริษัทฯ

3.3.2 การจัดหาวัตถุดิบที่ใช้ในการผลิตชิ้นส่วนพลาสติก

-   วัตถุดิบสำหรับการผลิตชิ้นส่วนพลาสติก

  วัตถุดิบหลักสำหรับการผลิตชิ้นส่วนพลาสติกของบริษัทฯ คือ เม็ดพลาสติก
  โดยเป็นการสั่งซื้อจากตัวแทนจำหน่ายในประเทศทั้งหมด
  ซึ่งการสั่งซื้อเม็ดพลาสติกจะแยกตามลักษณะของกลุ่มผลิตภัณฑ์ ดังนี้

-   กลุ่มชิ้นส่วนพลาสติกสำหรับอุตสาหกรรมยานยนต์

  การสั่งซื้อเม็ดพลาสติกเพื่อการผลิตชิ้นส่วนพลาสติกสำหรับอุตสาหกรรมยานยนต์
  เป็นการสั่งซื้อล่วงหน้าจากผู้จำหน่ายในประเทศ โดยร้อยละ 95 ของการสั่งซื้อเม็ดพลาสติก
  ลูกค้าจะเป็นผู้กำหนดชนิดและประเภทของเม็ดพลาสติกรวมทั้งผู้จำหน่ายเม็ดพลาสติก
  ซึ่งเป็นการควบคุมคุณภาพของวัตถุดิบให้ตรงกับความต้องการของลูกค้า โดยฝ่ายจัดซื้อของบริษัทฯ
  จะจัดซื้อเม็ดพลาสติกตามคำสั่งซื้อของลูกค้า

-   กลุ่มชิ้นส่วนพลาสติกสำหรับอุตสาหกรรมเครื่องใช้ไฟฟ้า

การสั่งซื้อเม็ดพลาสติก เพื่อการผลิตชิ้นส่วนพลาสติก สำหรับอุตสาหกรรมเครื่องใช้ไฟฟ้า มี 2
รูปแบบคือ ลูกค้าจัดหาวัตถุดิบเองและบริษัทฯ ซื้อวัตถุดิบเอง โดยในปี 2549
สัดส่วนของการจัดซื้อวัตถุดิบระหว่างการที่ลูกค้าจัดหาวัตถุดิบและบริษัทฯ
เป็นผู้จัดซื้อวัตถุดิบเองคิดต่อยอดขายคิดเป็นร้อยละ 12.62 และร้อยละ 87.38 ตามลำดับ

อย่างไรก็ตามการสั่งซื้อเม็ดพลาสติกของทั้งสองกลุ่มนั้นบริษัทฯ
สามารถที่จะตกลงกับลูกค้าในการจัดซื้อเม็ดพลาสติกได้ หากบริษัทฯ
สามารถจัดหาแหล่งจำหน่ายเม็ดพลาสติกจากผู้จัดจำหน่ายอื่นที่มีคุณภาพเทียบ
เท่ากับความต้องการของลูกค้าและมีราคาถูกกว่า ทำให้บริษัทฯ ไม่มีปัญหาในการจัดหาเม็ดพลาสติก

ประเภทของเม็ดพลาสติกที่ใช้ สามารถจำแนกเป็นประเภทหลักๆ ได้ดังนี้ Polystyrene –PS,

Polypropylene–PP (Engineering Grade), Acrylonitride Butadiene
Styrene–ABS และอื่นๆ (Nylon 6-66-Pc)

  3.3.3. การจัดหาวัตถุดิบที่ใช้ในการผลิตแม่พิมพ์

-   วัตถุดิบสำหรับการผลิตแม่พิมพ์

วัตถุดิบหลัก คือแบบแม่พิมพ์เหล็ก (Mold Base) และเหล็กชิ้นส่วนแม่พิมพ์ ซึ่งบริษัทฯ
สั่งซื้อจากผู้จัดจำหน่ายภายในประเทศหลายราย เป็นคู่ค้ากับบริษัทฯ มานาน
โดยเหล็กที่ใช้จะเป็นเหล็กที่มีคุณภาพตามความต้องการของแม่พิมพ์แต่ละประเภท
ซึ่งจะทำให้ผลงานที่ฉีดจากแม่พิมพ์ของบริษัทฯ มีอัตราการสูญเสียต่ำ ในการผลิตแม่พิมพ์ แบ่งเป็น 2
แบบ คือ

  1. ผลิตแม่พิมพ์ใหม่ตามคำสั่งซื้อของลูกค้า

การผลิตแม่พิมพ์ประเภทนี้ บริษัทฯ จะทำการผลิตแม่พิมพ์สำหรับ การฉีดพลาสติกตามที่ลูกค้าต้องการ
และผลิตแม่พิมพ์ตามแบบที่ได้ตกลงร่วมกัน

  2. ลูกค้านำแม่พิมพ์มาให้ซ่อมแซมหรือปรับปรุง

ในส่วนนี้ลูกค้าจะนำแม่พิมพ์ของลูกค้ามาให้ซ่อมแซมหรือปรับปรุง ซึ่งบริษัทฯ
จะร่วมกับลูกค้าในการแก้ไขลักษณะผิว โครงสร้างแบบแม่พิมพ์ที่ลูกค้า
เพื่อเป็นการปรับปรุงหรือแก้ไขให้แม่พิมพ์พลาสติกได้การผลิตที่เร็วขึ้น หรือตามลักษณะที่ลูกค้าต้องการ
ซึ่งการให้บริการในส่วนนี้จะเป็นการสร้างความเชื่อมั่นในการบริการของบริษัทฯ กับลูกค้า
ในแม่พิมพ์ที่บริษัทฯ รับจ้างฉีดพลาสติก หากแม่พิมพ์ของลูกค้าเกิดชำรุดเสียหาย

อนึ่งในการผลิตและซ่อมแซมแม่พิมพ์ บริษัทฯ กำหนดราคาค่าบริการจาก ขนาดของแม่พิมพ์
ความยากง่ายในการซ่อมแซม และชั่วโมงการทำงาน โดยบันทึกเป็นรายได้จากการขายและบริการ

  3.3.4. กระบวนการผลิตชิ้นส่วนพลาสติก

กระบวนการผลิตชิ้นงานฉีดพลาสติก
จะเริ่มต้นตั้งแต่การหลอมละลายเม็ดพลาสติกจากนั้นก็ทำการอัดฉีดพลาสติกเหลวเข้าสู่แม่พิมพ์
รอให้ชิ้นงานเซ็ทตัวและให้ระบบของเครื่องดันชิ้นงานออกมา
สามารถแบ่งสัดส่วนเวลาที่ใช้ในการฉีดพลาสติกแต่ละขั้นตอนเป็นวงจรการฉีดพลาสติกได้ดังรูปต่อไปนี้

  ----------------------------------------------------------------- -----
  []                                                                

  ----------------------------------------------------------------- -----

และสามารถแสดงลักษณะการทำงานในแต่ละขั้นตอนของกระบวนการผลิตที่สำคัญๆ ได้ดังภาพต่อไปนี้

[][][][]

กระบวนการผลิตชิ้นส่วนพลาสติกของบริษัทฯ
จะเริ่มตั้งแต่ขั้นตอนการรับคำสั่งซื้อจากลูกค้าซึ่งจะต้องมีการพิจารณากำหนดทบทวนข้อตกลงร่วมกัน
แล้วจึงวางแผนการผลิต จัดทำแม่พิมพ์
นำมาติดตั้งปรับแต่งแล้วจึงฉีดพลาสติกออกมาเป็นชิ้นงานตามที่ลูกค้าต้องการ
โดยสามารถแสดงเป็นแผนภูมิได้ดังต่อไปนี้

[]

ผลผลิตที่เกิดจากกระบวนการผลิตชิ้นส่วนพลาสติกของ บริษัทฯ สามารถแบ่งเป็นกลุ่มใหญ่ๆ
ได้ดังต่อไปนี้

กลุ่มที่ 1 ชิ้นส่วนพลาสติกสำหรับอุตสาหกรรมยานยนต์

ของบริษัทฯ ในกลุ่มนี้ เช่น ชิ้นส่วนพลาสติกที่ใช้ภายในห้องโดยสาร ฝาครอบล้อ ยางกันโคลน
ฝาครอบ ชุดแผงยึดหม้อน้ำ เป็นต้น

กลุ่มที่ 2 ชิ้นส่วนพลาสติกสำหรับอุตสาหกรรมเครื่องใช้ไฟฟ้า

ผลิตภัณฑ์ของบริษัทฯ ในกลุ่มนี้ เช่น ชิ้นส่วนภายนอกและภายในของ ตู้เย็น เครื่องปรับอากาศ
เครื่องซักผ้า เครื่องรับโทรทัศน์ และเครื่องเสียง เป็นต้น

กลุ่มที่ 3 ชิ้นส่วนพลาสติกสำหรับอุตสาหกรรมอื่น ๆ

ผลิตภัณฑ์ของบริษัทฯ
ในกลุ่มนี้จะเป็นชิ้นส่วนพลาสติกที่เป็นส่วนประกอบของบรรจุภัณฑ์สำหรับสินค้าอุปโภคบริโภค เช่น
ฝาครอบกระป๋องสี กระปุกสำลี เป็นต้น

  3.3.5 กระบวนการออกแบบและผลิตแม่พิมพ์

[]กระบวนการออกแบบและผลิตแม่พิมพ์หลัก ๆ ประกอบด้วยขั้นตอนต่อไปนี้

1)  ออกแบบผลิตภัณฑ์ (Product Design)

2)  ออกแบบแม่พิมพ์ (Mold Design)

3)  [][]ทำการผลิตแต่ละชิ้นส่วนประกอบ( Machining )

4)  ทำขัดแต่งและการประกอบแม่พิมพ์ (Fitting & Assembly)

5)  การตรวจสอบคุณภาพ

6)  ทำการทดสอบการฉีดชิ้นงาน ( Try-Out )

  กระบวนการผลิตแม่พิมพ์ของบริษัท ที.กรุงไทยอุตสาหกรรม จำกัด (มหาชน)
  จะเริ่มตั้งแต่ขั้นตอนการรับสั่งซื้อจากลูกค้าซึ่งจะต้องมีการพิจารณากำหนดทบทวนข้อตกลงร่วมกัน
  แล้วจึงวางแผนการผลิตแม่พิมพ์
  ควบคุมตรวจสอบคุณภาพและนำทดลองฉีดพลาสติกออกมาเป็นชิ้นงาน ตรวจสอบรับรองการผลิต
  ก่อนส่งมอบให้กับลูกค้า โดยสามารถแสดงเป็นแผนภูมิได้ดังต่อไปนี้

[]

  3.3.6 การวิจัยและพัฒนาการผลิตแม่พิมพ์

บริษัทฯ ได้จัดสรรงบประมาณลงทุน สำหรับซื้อโปรแกรม SOFTWARE CATIA Version 5.0 ในปี
2548
เพื่อช่วยในการวิเคราะห์ปัญหาการไหลของพลาสติกฉีดในแม่พิมพ์ฉีดพลาสติกที่ใช้ในการผลิตแม่พิมพ์
ซึ่งโปรแกรมคอมพิวเตอร์นี้สามารถออกแบบ (CAD) และแปลงข้อมูลเข้าสู่ระบบการผลิต (CAM)
และวิเคราะห์ข้อมูลทางวิศวกรรม (CAE) อื่นๆ

3.3.7 การซ่อมแซมแม่พิมพ์

นอกจากการให้บริการผลิตแม่พิมพ์แล้วบริษัทฯ ยังให้บริการซ่อมแซมแม่พิมพ์ที่ชำรุดที่เกิดจาก
การใช้งาน
ซึ่งการให้บริการในส่วนการซ่อมแซมแม่พิมพ์นี้จะเป็นการสร้างความเชื่อมั่นในการบริการของบริษัทฯ
เนื่องจากหากแม่พิมพ์ของลูกค้าเกิดชำรุดจากการผลิต ทีมซ่อมแซมแม่พิมพ์ของบริษัทฯ
สามารถให้บริการซ่อมแซม ได้ทันที
โดยไม่จำเป็นต้องนำส่งแม่พิมพ์ไปทำการซ่อมแซมนอกสถานที่ทำให้เสียเวลาในการผลิต
ดังนั้นลูกค้าของบริษัทฯ จึงมีความมั่นใจในบริการผลิตชิ้นส่วนพลาสติกของบริษัทฯ

3.3.8 สิ่งแวดล้อม

ทางบริษัทฯ ได้ตระหนักถึงผลกระทบกับสิ่งแวดล้อม ที่อาจมีผลกระทบต่อ พนักงาน การผลิต
และคุณภาพของผลิตภัณฑ์ จึงได้ทำการร้องขอให้ศูนย์ความปลอดภัยการทำงานพื้นที่ 6 ตำบลเทพารักษ์
จังหวัดสมุทรปราการ และทางศูนย์ความปลอดภัยการทำงานพื้นที่ 6
ได้แจ้งการตรวจประเมินสภาพแวดล้อมการทำงาน ลงวันที่ 24 กุมภาพันธ์ 2547
ได้ผลการตรวจประเมินสภาพแวดล้อมเกี่ยวกับการวัดระดับเสียง, ระดับแสง,จำนวนฝุ่น ในอากาศ,
สารโทลูอีน และสารเอ็น-เฮกเซน ปรากฏค่าที่วัดได้อยู่ใกล้เคียงกับมาตรฐานที่กำหนดไว้

ในปี 2549 บริษัทฯ ได้ทำการปรับปรุงมาตรฐานสิ่งแวดล้อมต่างๆจนสามารถได้รับประกาศนียบัตร
ระบบมาตรฐานการจัดการสิ่งแวดล้อม หรื อ ISO 14001/2004 NO: TH 21040601E/
21.04.2006 เมื่อวันที่ 21 เมษายน 2549